## Naputak o izvršavanju državnog proračuna sa jedinstvenog računa riznice

### NN 4/2001 (18.1.2001.), Naputak o izvršavanju državnog proračuna sa jedinstvenog računa riznice

# MINISTARSTVO FINANCIJA

90

Na temelju članka 54.
stavka 2. Zakona o proračunu (»Na­rod­ne novine«, br. 92/94) i na temelju
članka 1. stavka 4. Uredbe o sustavu glavne knjige riznice te načinu vođenja
jedinstvenog računa riznice (»Narodne novine«, br. 97/95), ministar financija
donosi

## NAPUTAK

### O IZVRŠAVANJU DRŽAVNOG PRORAČUNA S JEDINSTVENOG RAČUNA RIZNICE

I. TEMELJNE
ODREDBE

Članak 1.

Naputkom o
izvršavanju državnog proračuna s jedinstvenog računa riznice (u daljnjem
tekstu: Naputak) propisuje se vođenje sustava Glavne knjige državnog proračuna,
prikupljanje i naplata javnog novca, kontrola i upravljanje javnim izdacima,
funkcioniranje jedinstvenog računa riznice i dokumenti.

Članak 2.

(1) Odredbe ovog
Naputka odnose se na državni proračun (u daljnjem tekstu: proračun) i
proračunske korisnike (u daljnjem tekstu: korisnici) koji su u proračunu
definirani kao nadležno ministarstvo/glava/proračunski korisnik a koji
primjenjuju infor­matička rješenja za vođenje sustava Glavne knjige državnog
pro­računa.

(2) Korisnici
primjenjuju informatički sustav koji je određen za vođenje Glavne knjige
državnog proračuna te način vođenja jedinstvenog računa riznice.

Članak 3.

U smislu ovog
Naputka, izrazi koji se koriste imaju sljedeća značenja:

a) sustav Glavne
knjige državnog proračuna obuhvaća sus­tav­nu evidenciju transakcija i
poslovnih događaja na razini funkci­onalne, ekonomske i organizacijske
klasifikacije, u skladu s propisima koji uređuju računovodstvo proračuna;

b) središnja riznica je jedinica u informatičkom i
organizacijskom smislu koja odobrava rezervacije sredstava, podmiruje zahtjeve
za plaćanje i provodi financijsku kontrolu;

c) područna riznica je funkcionalna i logička cjelina
unutar nadležnog ministarstva ili glave (agencije) ili korisnika koja prema
središnjoj riznici unosi rezervaciju sredstava i ispostavlja zahtjev za
plaćanje;

d) nadležno ministarstvo je tijelo državne uprave ili
drugo tijelo državne vlasti koje je u proračunu, radi organizacijske
klasifikacije i funkcionalnih programa prihoda i izdataka označeno kao razdjel;

e) glava (agencija) je radi organizacijske
klasifikacije i funk­ci­onalnih programa prihoda i izdataka označena kao glava
u proračunu za koju se planira, donosi i izvršava proračun;

f) korisnik je jedinica kojoj su u proračunu, u skladu
s Pravil­nikom o računovodstvu i računskom planu proračuna (»Narodne novine«,
br. 98/94, 15/96, 94/98, 165/98. ispr., 62/99), planirane plaće i/ili drugi
izdaci, što se u proračunu iskazuje u nekoj glavi nadležnog ministarstva. Ako
nadležno ministarstvo ili drugo tijelo državne uprave u proračunu pri
funkcionalnoj klasifikaciji ima samo jednu glavu, tada ono ima i ulogu korisnika;

g) odgovorna osoba u nadležnom ministarstvu ili glavi
(agenciji) ili kod korisnika je osoba odgovorna za podnošenje rezervacije
sredstava i zahtjeva za plaćanje;

h) stavka izdatka
zajedno s oznakom korisnika predstavlja poziciju iz proračuna a sastoji se od
brojčanih i slovnih oznaka;

i) rezervacija sredstava predstavlja maksimalni iznos
obveza koji pojedine glave unutar ministarstva/razdjela mogu planirati u jednom
mjesecu;

j) zahtjev za plaćanje predstavlja unos podataka o
nastaloj ob­vezi;

k) modificirano načelo nastanka događaja je temeljni
računo­vodstveni koncept na kojem se zasniva sustav Glavne knjige državnog
proračuna.

II. SUSTAV GLAVNE
KNJIGE DRŽAVNOG PRORAČUNA

Članak 4.

(1) Središnja riznica
obvezna je voditi Glavnu knjigu državnog proračuna za sve transakcije i
događaje koji se odnose na proračun.

(2) Područna riznica obvezna je osigurati i dostaviti
podatke svojim glavama a glave svojim korisnicima, o svim transakcijama i
događajima za Glavnu knjigu koju vode.

Članak 5.

(1) Sustav Glavne knjige državnog proračuna zasniva se
na modificiranom načelu nastanka događaja.

(2) Sustav Glavne knjige državnog proračuna osigurava
evidenciju transakcija i poslovnih događaja na razini funkcionalnih programa i
prema ekonomskoj klasifikaciji.

(3) Sustavom Glavne knjige državnog proračuna upravlja
glavni državni rizničar.

III. NAČIN
UPRAVLJANJA JEDINSTVENIM RAČUNOM RIZNICE

Članak 6.

Prihodi i primici,
koji pripadaju proračunu, uplaćuju se na jedinstveni račun riznice.

1. Rezerviranje sredstava

Članak 7.

(1) Rezerviranje
sredstava sadrži izradu specifikacije budu­ćih obveza proračunske glave na
temelju planiranih sredstava na poziciji u proračunu.

(2) Uprava za pripremu i konsolidaciju proračuna u
središnjoj riznici dužna je dostaviti područnim riznicama planske okvire do
kojih se mogu raspodijeliti sredstva predviđena za određeni mjesec najkasnije
do 15. u mjesecu za sljedeći mjesec.

(3) Sredstva se mogu rezervirati za namjene i u
iznosima koji su odobreni u proračunu za tekuću fiskalnu godinu i to:

a) sredstva za tekuće izdatke za zaposlene;

b) sredstva za ostale tekuće izdatke i transfere na
razini pod­skupine računa iz računskog plana;

c) sredstva za kapitalne izdatke;

U tekst polje pod a) upisuje se: izdaci za zaposlene i
mjesec; pod b) upisuje se: podskupina računa iz računskog plana; pod c) upisuje
se: kapitalni izdaci.

(4) Zahtjev za
plaćanje može se podnijeti samo uz prethodno rezervirana i odobrena sredstava.

Članak 8.

(1) Područna riznica rezervira sredstva za glave za
koje je nadležna na temelju mjesečnih potreba i planskih okvira zadanih člankom
7. stavak 2.

(2) Područna riznica podnosi rezervaciju sredstava za
glave za koje je nadležna Upravi za izvršavanje državnog proračuna u središnjoj
riznici najkasnije do 25. u mjesecu za sljedeći mjesec (sa datumom sljedećeg
mjeseca).

 (3) Izvan roka
određenog u stavku 2. ovog članka rezervaciju sredstava za hitne i nepredviđene
izdatke može podnijeti ministar financija ili druga osoba koju on za to
ovlasti.

(4) Rezervacija sredstava vrši se za sve izdatke koji
se financiraju iz proračuna.

(5) Za svaku glavu podnose se zasebne rezervacije
sredstava za izdatke navedene u stavku 4. ovog članka.

(6) Rezervacija sredstava sadrži sljedeće podatke:

- datum dokumenta - predstavlja datum od kojega se u
roku od 30 dana može unijeti zahtjev za plaćanja ako se rezervacija odobri;

- novčanu jedinicu (valutu);

- korisnika za tekuće izdatke i šifru kapitalnog
projekta za kapitalne izdatke;

- stavku izdatka;

- iznos.

(7) Sve stavke jedne rezervacije moraju biti izražene
u istoj novčanoj jedinici.

(8) Područne riznice obvezne su uredno ovjerenu
rezervaciju sredstava dostaviti središnjoj riznici u pisanom obliku.

(9) Za ispravno i pravodobno rezerviranje sredstava
odgovorna je za to ovlaštena osoba područne riznice/glave.

2. Odobrenje rezervacije sredstava

Članak 9.

(1) Rezervacije sredstava odobrava Uprava za izvršavanje državnog
proračuna u središnjoj riznici ako:

a) je rezervaciju sredstava podnijela
ovlaštena osoba područ­ne riznice;

b) je rezervacija u planskim okvirima koji
su područnim riznicama dostavljeni prema članku 7. stavak 2. ovog Naputka;

c) je izdatak u skladu s namjenom i
predviđenim proračunom;

d) namjeravani izdatak ne premašuje
proračunom predviđena i raspoloživa sredstva za tu namjenu.

(2) Nakon što je rezervaciju odobrila
Uprava za izvršavanje državnog proračuna u središnjoj riznici, područna riznica
unosi zahtjev za plaćanje (ZP).

3. Zahtjev za plaĆanje

Članak 10.

(1) Prema kriteriju
primatelja sredstava zahtjevi za plaćanje dijele se na:

a) zahtjeve po kojima se doznačuju sredstva na račun glave;

b) zahtjeve po kojima se izravno plaća sa
jedinstvenog računa riznice na račun trećih osoba.

(2) Prema kriteriju grupiranja pristiglih
dokumenata/faktura razlikuju se sljedeće vrste zahtjeva za plaćanje:

a) jedan zahtjev za jedan dokument/fakturu
po jednom do­bav­ljaču za jednu stavku izdatka,

b) jedan zahtjev za jedan dokument/fakturu
po jednom do­bavljaču za više stavaka izdatka,

c) jedan zahtjev ako postoji više faktura,
više stavki izdataka (pozicija) ili više kapitalnih projekata za istog
dobavljača.

Članak 11.

(1) Područna riznica unosi zahtjev za
plaćanje u sustav državne riznice za glave za koje je nadležna.

(2) Zahtjev za plaćanje moguće je unijeti u
sustav državne riznice uz uvjet naveden u članku 7. stavak 4. i ako je
ispostavljen račun za isporučenu robu ili izvršenu uslugu.

(3) Podnošenje zahtjeva za plaćanje pravo
je i dužnost ovlaš­tene osobe glave/područne riznice.

(4) Zahtjev za plaćanje potpisuju kontrolor
i ovjerovitelj isplate.

Članak 12.

(1) Zahtjev za plaćanje sadrži:

a) puni naziv područne riznice te njihove
šifarske oznake – oznake za razdjel i glavu iz proračuna;

b) datume:

- datum dokumenta - datum izdavanja
dokumenta,

- datum knjiženja - određuje
mjesec/razdoblje knjiženja u Glavnu knjigu,

- osnovni datum - datum dospijeća obveze,

- datum preračuna - datum koji se koristi
za određivanje tečaja strane valute u deviznim zahtjevima za plaćanje (ukoliko
stopa/tečaj nije prethodno zadana);

c) broj zahtjeva za plaćanje - označava
jedinstveni redni broj zahtjeva na razini središnje riznice;

d) izvorni dokument – predstavlja izvorni
broj računa/fakture dobavljača;

e) iznos - zahtijevana svota iz dokumenta
koji je temelj za plaćanje;

f) poziv na broj – unosi se sa izvornog
računa/fakture do­bavljača;

g) matični broj dobavljača/korisnika - u
sustavu se koristi za pravne i fizičke osobe u zemlji i predstavljen je
njegovim poreznim brojem za pravne osobe (označava njegov matični broj prema
evidenciji Državnog zavoda za statistiku) odnosno jedinstvenim matičnim brojem
građana (JMBG) za fizičke osobe;

h) naziv dobavljača - označava njegovo ime
iz registra kod trgovačkog suda;

i) adresa dobavljača - označava njegovo
sjedište (mjesto, ulicu i broj);

j) račun iz računskog plana - označava
račun za izdatke u Glavnoj knjizi na kojemu će se knjižiti iznos iz zahtjeva za
pla­ćanje;

k) stavka izdatka (pozicija) proračuna za tekuću fiskalnu godinu;

l) kapitalni projekt - broj iz Jedinstvenog registra kapitalnih
izdataka odnosno broj kapitalnog izdatka iz proračuna za tekuću godinu*.*

Članak 13.

(1) Kontrolor isplata u središnjoj riznici kontrolira je li prijed­log
za plaćanje sastavljen na temelju datuma dospijeća obveza.

(2) Područne riznice podnose Upravi za
izvršavanje državnog proračuna u središnjoj riznici zahtjev za plaćanje u
pisanom obliku (potpisano). Za slanje zahtjeva odgovorna je ovlaštena osoba
područne riznice.

(3) Područna riznica dužna je dostaviti tjedno
izvješće o izvr­še­nom plaćanju glavamaza koje je nadležna.

IV. KONTROLA UPRAVLJANJA JEDINSTVENIM RAČUNOM RIZNICE

1. Financijska kontrola

Članak 14.

(1) Financijska kontrola upravljanja sredstvima jedinstvenog računa
provodi se na razini središnje riznice.

(2) Financijskom kontrolom u središnjoj
riznici provjerava se:

a) raspoloživost sredstava za unesenu
rezervaciju u okviru mjesečno planiranog iznosa;

b) namjenska usklađenost s proračunom;

c) financijska usklađenost s mjesečnim
ograničenjem iz pro­računa.

(3) Kontrolor isplate obavlja postupke
kontrole navedene u stavku 2. ovog članka i odgovoran je za ispravnost
odobrenja zahtjeva za plaćanje.

Članak 15.

(1) Financijska kontrola u glavi/područnoj
riznici obavlja se prije podnošenja rezervacije sredstava.

(2) Postupak financijske kontrole
prvenstveno obuhvaća kontrolu utemeljenosti i dokumentiranosti proračunom
odobrenih sredstava u tekućoj fiskalnoj godini.

2. RaČunovodstvena kontrola

Članak 16.

(1) Na razini glave
provodi se računovodstvena kontrola prije podnošenja zahtjeva za plaćanje.

(2) Računovodstvena
kontrola iz stavka 1. podrazumijeva sljedeće mjere i postupke:

a) provjeru
valjanosti postojanja obveze;

b) provjeru da je
usluga obavljena odnosno da je roba ispo­ručena u skladu s narudžbom i
očekivanjima;

c) provjeru valjanosti dokumenta kao osnove za unos zahtje­va za
plaćanje;

(3) Računovodstvena kontrola obuhvaća i provjeru postupaka pri nabavi
roba i usluga i ustupanju radova sukladno propisima koji uređuju tu materiju.

(4) Postupke iz stavka 2. ovog članka provodi kontrolor isplate u
glavi.

(5) Ovjerovitelj isplate ovjerava zahtjeve za plaćanje nakon postupka
kontrole.

VI. DOKUMENTI
U SUSTAVU DRŽAVNE RIZNICE

Članak 17.

(1) Za informatičku primjenu i funkcioniranje jedinstvenog računa
riznice koriste se sljedeći dokumenti odnosno obrasci:

a) Rezervacija sredstava /Odobrenje rezervacije sredstava (RS/ORS);

b) Zahtjev za plaćanje /Odobrenje zahtjeva za plaćanje (ZP/OZP);

c) Izvješće o izvršenom plaćanju (IP).

(2) Oblik i sadržaj obrazaca navedenih u stavku 1. ovog članka daju se
u privitku ovog Naputka i njegov su sastavni dio.

Članak 18.

(1) Za potrebe sustava Glavne knjige državnog proračuna vode se
registri:

a) proračunskih korisnika prema Uputi o sadržaju i načinu vođenja
registra korisnika državnog proračuna (RKDP), (»Narodne novine«, br. 45/97);

b) jedinstveni registar kapitalnih izdataka i budućih obveza;

c) jedinstveni registar dobavljača (obveza) u središnjoj riznici;

d) jedinstveni
registar sklopljenih ugovora.

VIII. PRIJELAZNE I ZAVRŠNE ODREDBE

Članak 19.

(1) Stupanjem na
snagu ovog Naputka prestaje važiti Naputak za isplatu s jedinstvenog računa
riznice (»Narodne novine« br. 60/97).

(2) Provedbenim aktom
o dodjeli autorizacija za pojedine poslove riznice propisat će se prava i
dužnosti osoba s autorizacijom.

Članak 20.

 Ovaj Naputak stupa na snagu
danom objave u »Narodnim novinama«.

Klasa:
011-01/00-01/40
Urbroj: 513-16/00-1
Zagreb, 9. siječnja 2001.

Ministar financija
**dr. Mato Crkvenac,** v. r.

if !supportEmptyParas endif

![](dodatni/359905.gif)

[A4 format](dodatni/359906.gif)
![](dodatni/359907.gif)

[A4 format](dodatni/359908.gif)

Naputak, NN 4/2001-90